ຕະຫຼາດປະກັນໄພເຂັ້ມຂຸ້ນ ! ກຸງເທບປະກັນໄພ ເປີດໂຕໃນລາວ
ບໍລິສັດ ກຸງເທບປະກັນໄພ ( ລາວ ) ຈຳກັດ ພາຍໃຕ້ການບໍລິຫານງານໂດຍ ບໍລິສັດ ກຸງເທບ ປະກັນໄພ ( ມະຫາຊົນ ) ຈຳກັດ ເຊິ່ງເປັນບໍລິສັດປະກັນໄພຊັ້ນນຳຂອງປະເທດໄທມີປະສົບການຫຼາຍກວ່າ 70 ປີ ໄດ້ເປີດບໍລິສັດໃນລາວຢ່າງເປັນທາງການໃນຕອນເຊົ້າວັນທີ 28 ກັນຍາຜ່ານມາ ຫວັງເອົາການບໍລິການ ແລະ ຜະລິດຕະພັນຄົບວົງຈອນຈາກໄທມາສະໜອງໃຫ້ກັບລູກຄ້າໃນລາວໃຫ້ມີຫຼາຍທາງເລືອກ ດ້ວຍທຶນຈົດທະບຽນ 2 ລ້ານໂດລາສະຫະລັດ.
ທ່ານ ຈັກກິດ ຊີວະນັນທະພອນໄຊ ກຳມະການຜູ້ຈັດການ ບໍລິສັດ ກຸງເທບ ປະກັນໄພ ( ລາວ ) ຈຳກັດ ກ່າວວ່າ: ພວກເຮົາມີຄວາມຍິນດີເປັນຢ່າງຍິ່ງທີ່ໄດ້ເປີດບໍລິສັດໃນປະເທດລາວຢ່າງເປັນທາງການ ເຊິ່ງບໍລິສັດພວກເຮົານຳເອົາຜະລິດຕະພັນແບບຄົບວົງຈອນມາບໍລິການໃຫ້ລູກຄ້າຄົນລາວ ແລະ ຄົນຕ່າງປະເທດທີ່ອາໄສຢູ່ລາວໄດ້ເຂົ້າເຖິງການບໍລິການປະກັນໄພໃນຮູບແບບໃໝ່ຫຼາຍຂຶ້ນ, ເຫດຜົນທີ່ເປີດບໍລິສັດປະກັນໄພໃນລາວກໍ່ຍ້ອນວ່າ ປະເທດລາວມີສັກກະຍະພາບສູງດ້ານໂລຈິສຕິກເພື່ອຮອງຮັບການຄ້າຊາຍແດນ ແລະ ປະເທດລາວເຮົາຈະກາຍເປັນສູນກາງເຊື່ອມໂຍງໃນບັນດາປະເທດອາຊຽນໃນອະນາຄົດ.
ທ່ານຍັງເປີດເຜີຍຕໍ່ທີມຂ່າວພວກເຮົາອີກວ່າ: ສໍາລັບຜະລິດຕະພັນທີ່ເປີດບໍລິການແມ່ນຄົບວົງຈອນ ເຊັ່ນ: ປະກັນໄພການເດີນທາງ, ປະກັນໄພລົດ, ປະກັນໄພອຸບັດເຫດ, ປະກັນໄພສຸຂະພາບ, ປະກັນໄພທີ່ຢູ່ອາໄສ ແລະ ຮ້ານຄ້າ, ປະກັນໄພຊັບສິນ, ປະກັນໄພວິສະວະກອນ, ປະກັນໄພການຂົນສົ່ງ ແລະ ອື່ນໆ ໂດຍເນັ້ນການບໍລິການໂປ່ງໃສ ຍຸຕິທຳ ແລະ ສັງຄົມໄດ້ຮັບຜົນປະໂຫຍດສູງສຸດໃນລະດັບສາກົນ ເຊິ່ງມາຮອດປັດຈຸບັນພວກເຮົາມີຄວາມພ້ອມແລ້ວທີ່ຈະສະໜອງການບໍລິການປະກັນໄພທຸກດ້ານໃຫ້ກັບທຸກທ່ານ ພາຍໃຕ້ຄຳຂວັນ “ ກຸງເທບປະກັນໄພດູແລທ່ານທຸກຢ່າງ ”.
ໂອກາດດຽວກັນ, ທ່ານ ນາງ ທິບພະກອນ ຈັນທະວົງສາ ຮອງລັດຖະມົນຕີກະຊວງການເງິນ ກ່າວວ່າ: ບໍລິສັດດັ່ງກ່າວແມ່ນບໍລິການປະກັນໄພແບບຄົບວົງຈອນ ເຊິ່ງຈະເຮັດໃຫ້ລູກຄ້າກໍ່ຄືຜູ້ຊົມໃຊ້ໄດ້ມີຫຼາຍທາງເລືອກ. ພ້ອມກັນນັ້ນ, ຍັງເປັນການປະກອບສ່ວນສຳຄັນເຂົ້າໃນການຊຸກຍູ້ເສດຖະກິດຂອງປະເທດເຮົາຕື່ມອີກ.
ພິທີເປີດໂຕ ບໍລິສັດ ກຸງເທບປະກັນໄພ ( ລາວ ) ຈໍາກັດ ມີຂຶ້ນໃນຕອນເຊົ້າວັນທີ 28 ກັນຍາ ທີ່ບ້ານໂພນສະຫວັນເໜືອ ເມືອງສີສັດຕະນາກ ນະຄອນຫຼວງວຽງຈັນ ໂດຍເປັນກຽດເຂົ້າຮ່ວມຕັດແຖບຜ້າຂອງ ທ່ານ ນາງ ທິບພະກອນ ຈັນທະວົງສາ, ຮອງລັດຖະມົນຕີກະຊວງການເງິນ, ທ່ານ ໄຊ ໂສພົນພະນິດ ປະທານກຳມະການ ບໍລິສັດ ກຸງເທບປະກັນໄພ ( ມະຫາຊົນ ) ຈຳກັດ, ທ່ານ ຈັກກິດ ຊີວະນັນພະພອນໄຊ ກຳມະການຜູ້ຈັດການ ບໍລິສັດ ກຸງເທບປະກັນໄພ ( ລາວ ) ຈຳກັດ, ມີບັນດາແຂກຖືກເຊີນ ແລະ ຜູ້ຕາງໜ້າຈາກບໍລິສັດເຂົ້າຮ່ວມເປັນສັກຂີພິຍານ.